Muzium Diraja Kuala Kangsar

Muzium Diraja Kuala Kangsar (dahulunya dikenali dengan nama-nama seperti Istana Kenangan, Istana Lembah atau Istana Tepas) ialah sebuah muzium di Kuala Kangsar. Muzium ini telah didirikan pada tahun 1926, di bandar Kuala Kangsar, Perak, Malaysia oleh seorang tukang kayu yang bernama Haji Sopian dan dibantu oleh dua orang anaknya. Mereka ini berasal dari Seberang Perai.

Muzium ini dibina atas perintah D.Y.M.M. Almarhum Sultan Iskandar Shah (Marhum Kaddasallah) sebagai tempat bersemayam sementara, disebabkan ketika itu Istana Iskandariah masih lagi dalam pembinaan menggantikan Istana Negara. Baginda D.Y.M.M. Almarhum Sultan Iskandar Shah bersemayam di Istana Kenangan ini mulai dari tahun 1931 hingga tahun 1933. Setelah baginda berpindah ke Istana Iskandariah, istana tersebut dijadikan Istana Tetamu terutama di hari-hari Perayaan DiRaja seperti hari keputeraan, pelantikan orang-orang besar Perak dan istiadat-istiadat DiRaja Perak Darul Ridzuan lain.

Dari segi bentuk seni binanya, Istana Kenangan melambangkan seni bina Melayu Tradisional. Pembinaan bangunan ini keseluruhannya menggunakan kayu jenis keras, berdindingkan tepas dan beratapkan kayu papan (kayu jenis berlian). Paku-paku besi tidak digunakan dalam pembinaan bangunan ini. Istana Kenangan dihiasi dengan ukiran-ukiran Melayu yang menarik yang menggunakan tepas yang diam dengan corak-corak anyaman Melayu tradisional dan warna dinding itu melambangkan warna negeri perak iaitu kuning, hitam dan putih.

Bangunan ini dibina di atas enam puluh batang tiang yang mana panjangnya lebih kurang 41 meter dan lebarnya 11 meter. Bentuk bangunan ini melambangkan sebilah padang yang tersimpan di dalam sarungnya. Bahagian tengah di atas bangunan ini ditempatkan sebuah singgahsana. Tingkat bawah bangunan ini pula digunakan sebagai pejabat rasmi Baginda di mana mempunyai lantainya simen dan di sekelilingnya ditutup dengan bidai.

Nama Istana Kenangan telah diberikan pada tahun 1960-an setelah diperbaiki dengan daya usaha Almarhum Tunku Abdul Rahman, Perdana Menteri Malaysia yang pertama. Istana Kenangan diduduki oleh keluarga DiRaja Perak sehingga tahun 1982 apabila Almarhum Sultan Idris II telah berkenan menyerahkannya di bawah pengawasan Jabatan Muzium Negara.

Pada tahun 1986, Istana Kenangan dijadikan Muzium DiRaja yang mana penyelenggaraannya diserahkan kepada Pentadbiran Negeri Perak Darul Ridzuan. Pada 16 November 1986, Muzium DiRaja Perak ini telah dirasmikan oleh D.Y.M.M Sultan Azlan Muhibbudin Shah.

 Rujukan 

 Sumber 
Muzium-Muzium Negeri Perak Darul Ridzuan 

Kuala Kangsar